בעת שסגן נשיא ארה"ב, דיק צ'ייני, שימש מנכ"ל הליברטון, שינתה חברת הקידוחים ושירותי הנפט את השיטות החשבונאיות שלה כך שתוכל לדווח על הכנסות של יותר מ-100 מיליון דולר בגין הוצאות שנויות במחלוקת בפרויקטים גדולים של בנייה, לפי דיווחים שהגישה החברה לרשות ניירות הערך. הליברטון לא חשפה את השינויים למשקיעים זה יותר משנה.
בעת השינוי - שאושר על ידי ארתור אנדרסן, חברת ראיית החשבון של החברה באותה עת - הפסידה הליברטון (Halliburton) סכומים גדולים בכמה הסכמים ארוכי-טווח. מניותיה צנחו בשל המיתון בתעשיית הנפט. שני מנהלים בכירים של דרסל אינדסטריס, שהתמזגה עם הליברטון ב-1998, אמרו כי לאחר המיזוג הבינו כי הליברטון השתמשה בשיטות חשבונאיות אגרסיוויות כדי לנסות להסוות הפסדים.
השינוי איפשר להליברטון לדווח על הכנסות בהנחה שלקוחותיה ישלמו לפחות חלק מעלויות הפרויקטים, למרות שעלויות אלה נשארו במחלוקת.
האחריות על הדו"חות הכספיים של הליברטון מוטלת על המנכ"ל באותה עת, צ'ייני. סמנכ"ל הכספים של החברה, דאג פושי, אמר שלשום כי הוא מאמין שצ'ייני אישר באופן ספציפי את השינוי, אותו הגדיר כהחלטה שגרתית שהוכתבה על ידי שינויים בתמהיל העסקי. לדבריו, השינויים אושרו על ידי דיוויד לסאר, רואה חשבון לשעבר באנדרסן שהיה האדם השני בחשיבותו בחברה, אחרי צ'ייני, והחליף אותו כמנכ"ל ב-2000.
הליברטון, שממשיכה לנקוט בשיטות החשבונאיות האלה סירבה לתת ללסאר להגיב. צ'ייני ואנדרסן, שפוטרה מתפקיד רואה החשבון של הליברטון באפריל, סירבו להגיב.
מומחים חשבונאיים אומרים כי השינויים מותחים ואולי אף מפרים את חוקי החשבונאות. על פי רוב, חברה המשנה שיטות חשבונאיות חייבת להראות כי הן מסייעות יותר מהשיטות הישנות להרחבת הדיווח למשקיעים.